CELEX: 32019R1014
Language: el
Date: 2019-06-12 00:00:00
Title: Εκτελεστικός κανονισμός (ΕΕ) 2019/1014 της Επιτροπής, της 12ης Ιουνίου 2019, για τη θέσπιση λεπτομερών κανόνων σχετικά με τις ελάχιστες απαιτήσεις για τους συνοριακούς σταθμούς ελέγχου, συμπεριλαμβανομένων των κέντρων επιθεώρησης, καθώς και για τη μορφή, τις κατηγορίες και τις συντομογραφίες που πρέπει να χρησιμοποιούνται για την καταχώριση των συνοριακών σταθμών ελέγχου και των σημείων ελέγχου (Κείμενο που παρουσιάζει ενδιαφέρον για τον ΕΟΧ)

21.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 165/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1014 ΤΗΣ ΕΠΙΤΡΟΠΗΣ
         της 12ης Ιουνίου 2019
         για τη θέσπιση λεπτομερών κανόνων σχετικά με τις ελάχιστες απαιτήσεις για τους συνοριακούς σταθμούς ελέγχου, συμπεριλαμβανομένων των κέντρων επιθεώρησης, καθώς και για τη μορφή, τις κατηγορίες και τις συντομογραφίες που πρέπει να χρησιμοποιούνται για την καταχώριση των συνοριακών σταθμών ελέγχου και των σημείων ελέγχου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), και ιδίως το άρθρο 60 παράγραφος 2 και το άρθρο 64 παράγραφος 4,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2017/625 καθορίζει, μεταξύ άλλων, το πλαίσιο για τη διενέργεια επίσημων ελέγχων και άλλων επίσημων δραστηριοτήτων σχετικά με τα ζώα και τα αγαθά που εισέρχονται στην Ένωση από τρίτες χώρες με σκοπό την επαλήθευση της συμμόρφωσης με την ενωσιακή νομοθεσία σχετικά με την αλυσίδα αγροτοδιατροφικών προϊόντων, ώστε να προστατεύονται η υγεία των ανθρώπων, των ζώων και των φυτών, η καλή μεταχείριση των ζώων και, σε σχέση με τους γενετικά τροποποιημένους οργανισμούς (ΓΤΟ) και τα φυτοπροστατευτικά προϊόντα, καθώς επίσης και το περιβάλλον. Προβλέπει ότι πρέπει να διενεργούνται επίσημοι έλεγχοι σε ορισμένα φορτία ζώων και αγαθών στον συνοριακό σταθμό ελέγχου της πρώτης άφιξης στην Ένωση. Για τον σκοπό αυτό, τα κράτη μέλη υποχρεούνται να ορίζουν συνοριακούς σταθμούς ελέγχου.
                  
               
                     (2)
                  
                  
                     Ο κανονισμός (ΕΕ) 2017/625 θέτει ελάχιστες απαιτήσεις που πρέπει να πληρούνται από τους συνοριακούς σταθμούς ελέγχου προκειμένου να οριστούν. Ως εκ τούτου, είναι σκόπιμο να θεσπιστούν λεπτομερείς κανόνες σχετικά με τις ελάχιστες απαιτήσεις όσον αφορά την υποδομή, τον εξοπλισμό και την τεκμηρίωση των συνοριακών σταθμών ελέγχου.
                  
               
                     (3)
                  
                  
                     Για την προστασία της ανθρώπινης υγείας και της υγείας των ζώων, θα πρέπει να θεσπιστούν συμπληρωματικοί λεπτομερείς κανόνες σχετικά με τις ελάχιστες απαιτήσεις για τους συνοριακούς σταθμούς ελέγχου, οι οποίοι έχουν οριστεί για την κατηγορία των ζώων και ορισμένες κατηγορίες αγαθών, όπως προϊόντα ζωικής προέλευσης, ζωικά υποπροϊόντα, ζωικό αναπαραγωγικό υλικό, σύνθετα προϊόντα και σανό και άχυρο.
                  
               
                     (4)
                  
                  
                     Σε ορισμένες περιπτώσεις, για να ληφθούν υπόψη οι ειδικές απαιτήσεις εκφόρτωσης για ορισμένα φορτία εκτός εμπορευματοκιβωτίου, όπως φορτία αλιευτικών προϊόντων ή φορτία ζωικών υποπροϊόντων που συνίστανται, για παράδειγμα, από μαλλί, και τα φορτία εμπορευμάτων μεγάλου όγκου χύδην που αποτελούνται από μεγάλες ποσότητες εμπορευμάτων που μεταφέρονται χωρίς να έχουν συσκευαστεί, οι συνοριακοί σταθμοί ελέγχου θα πρέπει να εξαιρούνται από την απαίτηση να έχουν στεγασμένη περιοχή εκφόρτωσης. Δεδομένου ότι τα φορτία χύδην υγρών ζωικής προέλευσης και μη ζωικής προέλευσης εκφορτώνονται απευθείας από το μέσο μεταφοράς σε δεξαμενές μέσω ειδικών αγωγών, δεν θα πρέπει να απαιτείται από τους συνοριακούς σταθμούς ελέγχου να διαθέτουν χώρους ή αίθουσες εκφόρτωσης εμπορευμάτων και αίθουσες επιθεώρησης ή χώρους επιθεώρησης για τη διενέργεια επίσημων ελέγχων και άλλων επίσημων δραστηριοτήτων σε υγρά χύδην.
                  
               
                     (5)
                  
                  
                     Για να αποφευχθούν οι κίνδυνοι διασταυρούμενης επιμόλυνσης, είναι σκόπιμο να καθοριστούν απαιτήσεις διαχωρισμού για τις εγκαταστάσεις εκφόρτωσης, αποθήκευσης και επιθεώρησης των συνοριακών σταθμών ελέγχου που έχουν οριστεί για τα προϊόντα ζωικής προέλευσης, τα σύνθετα προϊόντα, τα ζωικά υποπροϊόντα και το ζωικό αναπαραγωγικό υλικό. Ωστόσο, θα πρέπει να προβλεφθεί παρέκκλιση από τις απαιτήσεις διαχωρισμού όταν ο συνοριακός σταθμός ελέγχου έχει οριστεί μόνο για συσκευασμένα εμπορεύματα, ή για συσκευασμένα και ορισμένα μη συσκευασμένα εμπορεύματα, εφόσον η αξιολόγηση κινδύνου των αρμόδιων αρχών στον συνοριακό σταθμό ελέγχου δείχνει ότι δεν υπάρχει πιθανότητα διασταυρούμενης επιμόλυνσης. Στην τελευταία περίπτωση, για την αποτελεσματική αντιμετώπιση των κινδύνων διασταυρούμενης επιμόλυνσης, οι αρμόδιες αρχές θα πρέπει επιπλέον να διασφαλίζουν τον χρονικό διαχωρισμό όσον αφορά τον χειρισμό των φορτίων και τον καθαρισμό και την απολύμανση των εγκαταστάσεων μεταξύ των αφίξεων των φορτίων.
                  
               
                     (6)
                  
                  
                     Δεδομένου ότι τα ζώα και τα αγαθά που εισέρχονται στην Ένωση και υπόκεινται σε επίσημους ελέγχους σε συνοριακούς σταθμούς ελέγχου ενδέχεται να μην συμμορφώνονται με τη νομοθεσία της Ένωσης, προκειμένου να αποφευχθεί οποιοσδήποτε κίνδυνος διασταυρούμενης επιμόλυνσης, είναι σκόπιμο να θεσπιστούν κανόνες για την απαγόρευση της χρήσης ορισμένων εγκαταστάσεων συνοριακών ελέγχων για φορτία ζώων και αγαθών για ενδοενωσιακές συναλλαγές και να επιτραπεί η χρήση αυτή για φορτία ζώων και αγαθών που προορίζονται για εξαγωγή ή μεταφέρονται από ένα σημείο της επικράτειας της Ένωσης σε άλλο σημείο της επικράτειας της Ένωσης, μετά τη διέλευση από το έδαφος τρίτης χώρας, υπό την προϋπόθεση ότι οι αρμόδιες αρχές εφαρμόζουν κατάλληλα μέτρα πρόληψης των κινδύνων. Τα μέτρα αυτά θα πρέπει να βασίζονται σε αξιολόγηση της ικανότητας των σχετικών εγκαταστάσεων να καλύπτουν μια τέτοια πρόσθετη δραστηριότητα. Οι αρμόδιες αρχές θα πρέπει να διαθέτουν κατάλληλες ρυθμίσεις για τον χειρισμό των ζώων σύμφωνα με τους κανόνες της Ένωσης για την καλή μεταχείριση των ζώων.
                  
               
                     (7)
                  
                  
                     Για την προώθηση της αποτελεσματικότητας των επίσημων ελέγχων και των άλλων επίσημων δραστηριοτήτων, θα πρέπει να παρέχεται ένας βαθμός ευελιξίας, εφόσον επιτρέπεται, υπό ορισμένες προϋποθέσεις, η χρήση των εγκαταστάσεων αποθήκευσης των εμπορικών επιχειρήσεων και η αποθήκευση στο μέσο μεταφοράς στο οποίο μεταφέρθηκε το φορτίο στο συνοριακό σταθμό ελέγχου.
                  
               
                     (8)
                  
                  
                     Για να διευκολυνθεί η αποτελεσματική οργάνωση και διενέργεια των επίσημων ελέγχων και των άλλων επίσημων δραστηριοτήτων, είναι σκόπιμο να επιτρέπεται ο διαχωρισμός των συνοριακών σταθμών ελέγχου σε ένα ή περισσότερα κέντρα επιθεώρησης, όπου θα ελέγχονται οι κατηγορίες των ζώων και των αγαθών για τα οποία έχει οριστεί ο συνοριακός σταθμός ελέγχου. Στο πλαίσιο αυτό, θα πρέπει να καθοριστούν ελάχιστες απαιτήσεις για τα κέντρα επιθεώρησης.
                  
               
                     (9)
                  
                  
                     Η συμμόρφωση των κέντρων επιθεώρησης με τις ελάχιστες απαιτήσεις για τους συνοριακούς σταθμούς ελέγχου που προβλέπονται στο άρθρο 64 παράγραφος 3 του κανονισμού (ΕΕ) 2017/625 και οι λεπτομερείς κανόνες σχετικά με τις ελάχιστες απαιτήσεις του παρόντος κανονισμού θα πρέπει να αξιολογούνται από την Επιτροπή στο πλαίσιο της διαδικασίας ορισμού του συνοριακού σταθμού ελέγχου. Ως εκ τούτου, όταν κοινοποιούν στην Επιτροπή τον ορισμό ενός συνοριακού σταθμού ελέγχου, τα κράτη μέλη θα πρέπει να περιλαμβάνουν όλες τις απαραίτητες πληροφορίες σχετικά με τα κέντρα επιθεώρησης.
                  
               
                     (10)
                  
                  
                     Για να εξασφαλιστεί η ορθή επαλήθευση της συμμόρφωσης των συνοριακών σταθμών ελέγχου και των κέντρων επιθεώρησης εντός αυτών των σταθμών με τις ελάχιστες απαιτήσεις που καθορίζονται στο άρθρο 64 παράγραφος 3 του κανονισμού (ΕΕ) 2017/625 και με τους λεπτομερείς κανόνες που καθορίζονται στον παρόντα κανονισμό, τα κράτη μέλη θα πρέπει να ενημερώνουν την Επιτροπή για κάθε αλλαγή στην υποδομή ή τη λειτουργία ενός συνοριακού σταθμού ελέγχου, ή ενός κέντρου επιθεώρησης εντός του εν λόγω σταθμού, εάν οι εν λόγω αλλαγές καθιστούν αναγκαία την επικαιροποίηση των πληροφοριών που παρέχονται στην Επιτροπή σύμφωνα με το άρθρο 59 παράγραφος 2 του κανονισμού (ΕΕ) 2017/625. Συνεπώς, είναι σκόπιμο να απαιτηθεί από τα κράτη μέλη στον παρόντα κανονισμό να ενημερώνουν σχετικά την Επιτροπή.
                  
               
                     (11)
                  
                  
                     Το άρθρο 53 παράγραφος 2 και το άρθρο 60 παράγραφος 1 του κανονισμού (ΕΕ) 2017/625 απαιτούν από κάθε κράτος μέλος να διαθέτει στο διαδίκτυο επικαιροποιημένους καταλόγους συνοριακών σταθμών ελέγχου και σημείων ελέγχου στο έδαφός του και να παρέχει ορισμένες πληροφορίες για κάθε συνοριακό σταθμό ελέγχου και σημείο ελέγχου. Ως εκ τούτου, είναι σκόπιμο να καθοριστεί στον παρόντα κανονισμό η μορφή των καταλόγων των συνοριακών σταθμών ελέγχου και των σημείων ελέγχου καθώς και των συντομογραφιών που πρέπει να χρησιμοποιούνται για την αναφορά των κατηγοριών των ζώων και των αγαθών για τα οποία έχουν οριστεί συνοριακοί σταθμοί ελέγχου και σημεία ελέγχου, καθώς και των πρόσθετων ειδικών πληροφοριών σχετικά με το πεδίο εφαρμογής του ορισμού.
                  
               
                     (12)
                  
                  
                     Για λόγους διαφάνειας, όλα τα κέντρα επιθεώρησης που χρησιμοποιούνται ως τμήμα συνοριακού σταθμού ελέγχου θα πρέπει να αναφέρονται μαζί με τον ίδιο τον σταθμό στον κατάλογο των συνοριακών σταθμών ελέγχου, αναφέροντας τις κατηγορίες των ζώων και των αγαθών που ελέγχονται στα κέντρα επιθεώρησης. Κάθε αλλαγή που αφορά τα κέντρα επιθεώρησης θα πρέπει να εμφαίνεται με ακρίβεια στον κατάλογο.
                  
               
                     (13)
                  
                  
                     Οι κανόνες που πρόκειται να θεσπιστούν από την Επιτροπή σύμφωνα με το άρθρο 60 παράγραφος 2 και το άρθρο 64 παράγραφος 4 του κανονισμού (ΕΕ) 2017/625 συνδέονται στενά μεταξύ τους καθώς αφορούν στο σύνολό τους απαιτήσεις που ισχύουν για τους συνοριακούς σταθμούς ελέγχου και τα σημεία ελέγχου και, ως εκ τούτου, θα πρέπει να εφαρμόζονται από την ίδια ημερομηνία. Για να διευκολυνθεί η ορθή και πλήρης εφαρμογή των εν λόγω κανόνων, είναι σκόπιμο να θεσπιστούν σε μία ενιαία πράξη.
                  
               
                     (14)
                  
                  
                     Η απόφαση 2001/812/ΕΚ της Επιτροπής (2) καθορίζει ελάχιστες απαιτήσεις για τους συνοριακούς σταθμούς ελέγχου που εγκρίνονται σύμφωνα με την οδηγία 97/78/ΕΚ του Συμβουλίου (3), για τα κέντρα επιθεώρησης και τους κανόνες εγγραφής τους στον κατάλογο. Η απόφαση 2009/821/ΕΚ της Επιτροπής (4) καταρτίζει κατάλογο εγκεκριμένων συνοριακών σταθμών ελέγχου. Η οδηγία 98/22/ΕΚ της Επιτροπής (5) καθορίζει τους ελάχιστους όρους για τη διενέργεια φυτοϋγειονομικών ελέγχων στους σταθμούς επιθεώρησης για τα φυτά, τα φυτικά προϊόντα και τα λοιπά αντικείμενα που προέρχονται από τρίτες χώρες σύμφωνα με την οδηγία 2000/29/ΕΚ του Συμβουλίου (6). Για να διασφαλιστεί η συνοχή και να αποφευχθεί η επικάλυψη των απαιτήσεων με την απόφαση 2001/812/ΕΚ, η απόφαση 2009/821/ΕΚ και η οδηγία 98/22/ΕΚ θα πρέπει να καταργηθούν.
                  
               
                     (15)
                  
                  
                     Οι σχετικές διατάξεις και αρμοδιότητες που ανατίθενται στην Επιτροπή και ορίζονται στον κανονισμό (ΕΕ) 2017/625 αρχίζουν να εφαρμόζονται από την 14η Δεκεμβρίου 2019. Ως εκ τούτου, οι κανόνες που ορίζονται στον παρόντα κανονισμό θα πρέπει επίσης να εφαρμόζονται από την εν λόγω ημερομηνία.
                  
               
                     (16)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            
               1.   Ο παρών κανονισμός θεσπίζει κανόνες για την εφαρμογή του κανονισμού (ΕΕ) 2017/625 όσον αφορά:
               
                           α)
                        
                        
                           κοινούς λεπτομερείς κανόνες σχετικά με τις ελάχιστες απαιτήσεις για τις υποδομές, τον εξοπλισμό και την τεκμηρίωση των συνοριακών σταθμών ελέγχου και των σημείων ελέγχου εκτός των συνοριακών σταθμών ελέγχου·
                        
                     
                           β)
                        
                        
                           ειδικούς λεπτομερείς κανόνες σχετικά με τις ελάχιστες απαιτήσεις για τους συνοριακούς σταθμούς ελέγχου που ορίζονται για τις κατηγορίες ζώων και αγαθών που αναφέρονται στο άρθρο 47 παράγραφος 1 στοιχείο α) και β) του κανονισμού (ΕΕ) 2017/625·
                        
                     
                           γ)
                        
                        
                           λεπτομερείς κανόνες σχετικά με τις ελάχιστες απαιτήσεις για τα κέντρα επιθεώρησης·
                        
                     
                           δ)
                        
                        
                           τη μορφή, τις κατηγορίες, τις συντομογραφίες και άλλες πληροφορίες για την καταχώριση των συνοριακών σταθμών ελέγχου και των σημείων ελέγχου εκτός των συνοριακών σταθμών ελέγχου.
                        
                     
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            1.   «συσκευασμένα εμπορεύματα»: τα εμπορεύματα που τοποθετούνται σε κάθε είδους συσκευασία που περιβάλλει πλήρως τα εμπορεύματα για να προληφθεί κάθε διαρροή και απώλεια περιεχομένου·
            2.   «κέντρο επιθεώρησης»: ο ξεχωριστός μηχανισμός που δημιουργείται σε ένα συνοριακό σταθμό ελέγχου και έχει συσταθεί με σκοπό τη διενέργεια επίσημων ελέγχων και άλλων επίσημων δραστηριοτήτων σε ζώα και αγαθά, εντός του πεδίου εφαρμογής του ορισμού του συνοριακού σταθμού ελέγχου·
            3.   «οπληφόρα»: τα οπληφόρα όπως ορίζονται στο άρθρο 2 στοιχείο δ) της οδηγίας 2004/68/ΕΚ (7)·του Συμβουλίου·
            4.   «εγγεγραμμένα ιπποειδή»: τα εγγεγραμμένα ιπποειδή όπως ορίζονται στο άρθρο 2 στοιχείο γ) της οδηγίας 2009/156/ΕΚ (8) του Συμβουλίου.
         
         ΚΕΦΑΛΑΙΟ I
         
            
               Κοινές ελάχιστες απαιτήσεις για τους συνοριακούς σταθμούς ελέγχου
            
         
         
            Άρθρο 3
            Υποδομή συνοριακών σταθμών ελέγχου
            
               1.   Οι συνοριακοί σταθμοί ελέγχου που ορίζονται για τις κατηγορίες ζώων και αγαθών που αναφέρονται στο άρθρο 47 παράγραφος 1 του κανονισμού (ΕΕ) 2017/625 έχουν τις ακόλουθες εγκαταστάσεις:
               
                           α)
                        
                        
                           χώρους ή αίθουσες όπου εκφορτώνονται τα ζώα και τα εμπορεύματα. Οι χώροι αυτοί πρέπει να καλύπτονται από οροφή, εκτός από τις περιπτώσεις που αναφέρονται στην παράγραφο 4·
                        
                     
                           β)
                        
                        
                           αίθουσες επιθεώρησης ή χώρους επιθεώρησης με παροχή ζεστού και κρύου τρεχούμενου νερού, καθώς και εγκαταστάσεις για το πλύσιμο και το στέγνωμα των χεριών·
                        
                     
                           γ)
                        
                        
                           χώρους στέγασης ή αίθουσες στέγασης για τα ζώα και χώρους αποθήκευσης ή αίθουσες αποθήκευσης, συμπεριλαμβανομένων και ψυκτικών χώρων αποθήκευσης, όπου αυτό ενδείκνυται για την κατηγορία των εμπορευμάτων για τα οποία έχει οριστεί ο συνοριακός σταθμός ελέγχου·και
                        
                     
                           δ)
                        
                        
                           πρόσβαση σε τουαλέτες που διατίθενται με εγκαταστάσεις για πλύσιμο και στέγνωμα των χεριών.
                        
                     
            
               2.   Οι αίθουσες που αναφέρονται στην παράγραφο 1 διαθέτουν τοίχους, δάπεδα και οροφές που καθαρίζονται και απολυμαίνονται εύκολα, με επαρκή αποστράγγιση και κατάλληλο φυσικό ή τεχνητό φως.
            
            
               3.   Οι περιοχές που αναφέρονται στην παράγραφο 1 είναι εύκολα καθαριζόμενες, διαθέτουν επαρκή αποχέτευση και κατάλληλο φυσικό ή τεχνητό φως.
            
            
               4.   Η υποχρέωση κάλυψης των χώρων εκφόρτωσης από οροφή που προβλέπεται στην παράγραφο 1 στοιχείο α) δεν εφαρμόζεται στις ακόλουθες περιπτώσεις:
               
                           α)
                        
                        
                           φορτία αλιευτικών προϊόντων χωρίς εμπορευματοκιβώτια για κατανάλωση από τον άνθρωπο·
                        
                     
                           β)
                        
                        
                           φορτία ζωικών υποπροϊόντων που αποτελούνται από μαλλί, μεταποιημένες ζωικές πρωτεΐνες, χαλαρή κοπριά ή γκουανό·και
                        
                     
                           γ)
                        
                        
                           φορτία εμπορευμάτων μεγάλου όγκου χύδην που αναφέρονται στο άρθρο 47 παράγραφος 1 στοιχείο γ), δ) και ε) του κανονισμού (ΕΕ) 2017/625.
                        
                     
            
               5.   Οι εγκαταστάσεις που αναφέρονται στην παράγραφο 1 στοιχεία α) και β) δεν απαιτούνται για τη διενέργεια επίσημων ελέγχων και άλλων επίσημων δραστηριοτήτων σε υγρά χύδην ζωικής προέλευσης και μη ζωικής προέλευσης.
            
            
               6.   Τα κράτη μέλη μπορούν να απαλλάσσουν τους συνοριακούς σταθμούς ελέγχου, οι οποίοι έχουν οριστεί για τις κατηγορίες εμπορευμάτων που αναφέρονται στο άρθρο 47 παράγραφος 1 στοιχείο γ) του κανονισμού (ΕΕ) 2017/625, από τις ακόλουθες απαιτήσεις:
               
                           α)
                        
                        
                           παροχή τρεχούμενου ζεστού και κρύου νερού και εγκαταστάσεων για το πλύσιμο και το στέγνωμα των χεριών όπως αναφέρεται στην παράγραφο 1 στοιχείο β)· και
                        
                     
                           β)
                        
                        
                           διάθεση αιθουσών με οροφές που απολυμαίνονται εύκολα, όπως αναφέρεται στην παράγραφο 2.
                        
                     
            
               7.   Οι εγκαταστάσεις που αναφέρονται στην παράγραφο 1 στοιχεία α), β) και γ) δεν χρησιμοποιούνται από κοινού για τις άλλες κατηγορίες εμπορευμάτων που αναφέρονται στο άρθρο 47 παράγραφος 1 του κανονισμού (ΕΕ) 2017/625 όταν χρησιμοποιούνται για προϊόντα ζωικής προέλευσης και για σύνθετα προϊόντα.
            
            
               8.   Οι εγκαταστάσεις που αναφέρονται στην παράγραφο 1 στοιχεία α), β) και γ) δεν χρησιμοποιούνται από κοινού για τρόφιμα μη ζωικής προέλευσης όταν χρησιμοποιούνται για ζωικό αναπαραγωγικό υλικό και ζωικά υποπροϊόντα.
            
            
               9.   Κατά παρέκκλιση από τις απαιτήσεις των παραγράφων 7 και 8, οι συνοριακοί σταθμοί ελέγχου μπορούν να χρησιμοποιούν από κοινού τις εγκαταστάσεις που αναφέρονται στην παράγραφο 1 στοιχεία α), β) και γ) στις ακόλουθες περιπτώσεις:
               
                           α)
                        
                        
                           για συνοριακούς σταθμούς ελέγχου που έχουν οριστεί μόνο για κατηγορίες συσκευασμένων εμπορευμάτων· ή
                        
                     
                           β)
                        
                        
                           για συνοριακούς σταθμούς ελέγχου που έχουν οριστεί για κατηγορίες συσκευασμένων εμπορευμάτων και μη συσκευασμένων εμπορευμάτων, υπό τον όρο ότι πληρούνται οι ακόλουθες προϋποθέσεις:
                           
                                       i)
                                    
                                    
                                       οι αρμόδιες αρχές διενεργούν αξιολόγηση κινδύνου για τους συνοριακούς σταθμούς ελέγχου, η οποία καταδεικνύει τον τρόπο με τον οποίο μπορεί να εξασφαλιστεί η αποφυγή της διασταυρούμενης επιμόλυνσης και εφαρμόζουν τα μέτρα που προσδιορίζονται στην αξιολόγηση κινδύνου για την πρόληψη της εν λόγω διασταυρούμενης επιμόλυνσης· και
                                    
                                 
                                       ii)
                                    
                                    
                                       οι αρμόδιες αρχές εξασφαλίζουν ένα χρονικό διαχωρισμό μεταξύ του χειρισμού διαφορετικών φορτίων μη συσκευασμένων εμπορευμάτων και του χειρισμού φορτίων με μη συσκευασμένα εμπορεύματα και συσκευασμένα εμπορεύματα. Κατά τη διάρκεια της περιόδου που μεσολαβεί λόγω του χρονικού διαχωρισμού, οι εγκαταστάσεις που αναφέρονται στην παράγραφο 1 στοιχεία α), β) και γ) καθαρίζονται και απολυμαίνονται.
                                    
                                 
                     
            
               10.   Η παράγραφος 9 δεν εφαρμόζεται στις εγκαταστάσεις που αναφέρονται στην παράγραφο 1 στοιχείο γ), όταν οι εν λόγω εγκαταστάσεις χρησιμοποιούνται για την αποθήκευση χύδην ζωικών υποπροϊόντων.
            
            
               11.   Οι αρμόδιες αρχές του συνοριακού σταθμού ελέγχου μπορούν να επιτρέπουν, υπό τον έλεγχό τους, τη χρήση εμπορικών εγκαταστάσεων αποθήκευσης για τα εμπορεύματα που αναφέρονται στο άρθρο 47 παράγραφος 1 του κανονισμού (ΕΕ) 2017/625, υπό τον όρο ότι οι εν λόγω εγκαταστάσεις βρίσκονται κοντά στον συνοριακό σταθμό ελέγχου και υπάγονται στην αρμοδιότητα της ίδιας τελωνειακής αρχής.
               Αυτές οι εγκαταστάσεις εμπορικής αποθήκευσης μπορούν να χρησιμοποιούνται για τη διενέργεια ελέγχων ταυτότητας και φυσικών ελέγχων σε προϊόντα μη ζωικής προέλευσης, υπό την προϋπόθεση ότι οι εγκαταστάσεις αυτές συμμορφώνονται με τις ελάχιστες απαιτήσεις που ορίζονται στον παρόντα κανονισμό.
            
            
               12.   Τα εμπορεύματα που αποθηκεύονται σε εμπορικές εγκαταστάσεις αποθήκευσης σύμφωνα με την παράγραφο 11 αποθηκεύονται υπό συνθήκες υγιεινής και ταυτοποιούνται κατάλληλα με γραμμωτούς κωδικούς ή άλλα ηλεκτρονικά μέσα ή σήμανση. Όταν τα εμπορεύματα ενδέχεται να αποτελέσουν κίνδυνο για την υγεία του ανθρώπου, των ζώων και των φυτών ή, στην περίπτωση ΓΤΟ και φυτοπροστατευτικών προϊόντων και για το περιβάλλον, πρέπει επιπλέον να κρατούνται σε χωριστό χώρο που να κλειδώνεται ή σε χώρους αποκλεισμένους από όλα τα άλλα αγαθά που είναι αποθηκευμένα στην εγκατάσταση εμπορικής αποθήκευσης.
            
            
               13.   Όταν ο συνοριακός σταθμός ελέγχου βρίσκεται σε οδικό, σιδηροδρομικό ή λιμενικό χώρο, η αποθήκευση στο μεταφορικό μέσο, με το οποίο μεταφέρθηκαν τα εμπορεύματα στο συνοριακό σταθμό ελέγχου, μπορεί να επιτραπεί υπό τον έλεγχο των αρμόδιων αρχών.
            
            
               14.   Τα κράτη μέλη ενημερώνουν την Επιτροπή για κάθε αλλαγή της υποδομής ή της λειτουργίας ενός συνοριακού σταθμού ελέγχου ή ενός κέντρου επιθεώρησης εντός του εν λόγω σταθμού, εάν οι μεταβολές αυτές απαιτούν επικαιροποίηση των πληροφοριών που παρέχονται στην Επιτροπή σύμφωνα με το άρθρο 59 παράγραφος 2 του κανονισμού (ΕΕ) 2017/625.
            
         
         
            Άρθρο 4
            Εξοπλισμός και τεκμηρίωση των συνοριακών σταθμών ελέγχου
            
               1.   Οι συνοριακοί σταθμοί ελέγχου έχουν πρόσβαση σε:
               
                           α)
                        
                        
                           εξοπλισμό για τη ζύγιση των φορτίων, όταν η χρήση του είναι σχετική με τις κατηγορίες ζώων και αγαθών για τις οποίες έχει οριστεί ο συνοριακός σταθμός ελέγχου·
                        
                     
                           β)
                        
                        
                           εξοπλισμό για την εκφόρτωση, την αποσφράγιση και την εξέταση φορτίων·
                        
                     
                           γ)
                        
                        
                           εξοπλισμό καθαρισμού και απολύμανσης και τις οδηγίες χρήσης του ή σε τεκμηριωμένο σύστημα καθαρισμού και απολύμανσης όταν ο καθαρισμός και η απολύμανση παρέχονται από εξωτερική ως προς τον συνοριακό σταθμό ελέγχου·υπηρεσία και
                        
                     
                           δ)
                        
                        
                           κατάλληλο εξοπλισμό για την προσωρινή αποθήκευση δειγμάτων υπό ελεγχόμενη θερμοκρασία, εν αναμονή της αποστολής τους στο εργαστήριο, και κατάλληλα δοχεία για τη μεταφορά τους.
                        
                     
            
               2.   Οι αίθουσες επιθεώρησης ή οι χώροι επιθεώρησης, κατά περίπτωση, για τις κατηγορίες ζώων και αγαθών για τις οποίες έχουν οριστεί συνοριακοί σταθμοί ελέγχου, διαθέτουν:
               
                           α)
                        
                        
                           τραπέζι με λεία επιφάνεια που να μπορεί να καθαρίζεται και να απολυμαίνεται εύκολα·
                        
                     
                           β)
                        
                        
                           θερμόμετρο για τη μέτρηση της επιφανειακής και εσωτερικής θερμοκρασίας των εμπορευμάτων·
                        
                     
                           γ)
                        
                        
                           εξοπλισμό αποπάγωσης·
                        
                     
                           δ)
                        
                        
                           εξοπλισμό δειγματοληψίας, και
                        
                     
                           ε)
                        
                        
                           ταινία σφράγισης και αριθμημένες σφραγίδες ή σαφώς επισημασμένα σήματα για τη διασφάλιση της ιχνηλασιμότητας.
                        
                     
            
               3.   Όταν είναι αναγκαίο για τη διασφάλιση της ακεραιότητας των δειγμάτων που λαμβάνονται στο πλαίσιο επίσημων ελέγχων, πρέπει να διατίθενται λεπτομερείς οδηγίες σχετικά με τη δειγματοληψία για την ανάλυση και τη μεταφορά των δειγμάτων αυτών στο καθορισμένο επίσημο εργαστήριο.
            
         
         ΚΕΦΑΛΑΙΟ II
         
            
               Ειδικές ελάχιστες απαιτήσεις για τους συνοριακούς σταθμούς ελέγχου
            
         
         
            Άρθρο 5
            Συνοριακοί σταθμοί ελέγχου που ορίζονται για κατηγορίες ζώων
            
               1.   Επιπλέον των απαιτήσεων των άρθρων 3 και 4, οι συνοριακοί σταθμοί ελέγχου που έχουν οριστεί για τα ζώα που αναφέρονται στο άρθρο 47 παράγραφος 1 στοιχείο α) του κανονισμού (ΕΕ) 2017/625 θα πρέπει να διαθέτουν τα ακόλουθα χαρακτηριστικά:
               
                           α)
                        
                        
                           αίθουσα αποδυτηρίων με εγκατάσταση ντους·
                        
                     
                           β)
                        
                        
                           οι χώροι ή οι αίθουσες για την εκφόρτωση των ζώων που αναφέρονται στο άρθρο 3 παράγραφος 1 στοιχείο α), να διαθέτουν επαρκή χώρο, φωτισμό και αερισμό·
                        
                     
                           γ)
                        
                        
                           εξοπλισμό για τη σίτιση και το πότισμα·
                        
                     
                           δ)
                        
                        
                           εγκαταστάσεις αποθήκευσης για ζωοτροφές, για στρωμνή και για απορρίμματα και κοπριά ή ρυθμίσεις σε ισχύ, με εξωτερικό προμηθευτή ο οποίος παρέχει τις αυτές εγκαταστάσεις·
                        
                     
                           ε)
                        
                        
                           χώρους στέγασης ή αίθουσες στέγασης για τη χωριστή κράτηση των ακόλουθων κατηγοριών ζώων για τα οποία ορίζεται ο συνοριακός σταθμός ελέγχου:
                           
                                       (i)
                                    
                                    
                                       για οπληφόρα εκτός από τα καταχωρημένα ιπποειδή·
                                    
                                 
                                       (ii)
                                    
                                    
                                       για τα καταχωρημένα ιπποειδή·και
                                    
                                 
                                       (iii)
                                    
                                    
                                       για άλλα ζώα εκτός των οπληφόρων (αλλά συμπεριλαμβανομένων των οπληφόρων ζώων ζωολογικού κήπου)·
                                    
                                 
                     
                           στ)
                        
                        
                           αίθουσες επιθεώρησης ή χώρους επιθεώρησης που διαθέτουν εξοπλισμό ακινητοποίησης και τον απαραίτητο εξοπλισμό για τη διενέργεια κλινικής εξέτασης·και
                        
                     
                           ζ)
                        
                        
                           ειδική λωρίδα πρόσβασης ή άλλες ρυθμίσεις για να αποφεύγουν τα ζώα κάθε περιττή αναμονή πριν από την άφιξή τους στον χώρο εκφόρτωσης.
                        
                     
            
               2.   Οι εγκαταστάσεις που αναφέρονται στην παράγραφο 1 στοιχεία β), γ), ε), στ) και ζ) σχεδιάζονται, κατασκευάζονται, συντηρούνται και λειτουργούν έτσι ώστε να αποφεύγεται ο τραυματισμός και η άσκοπη ταλαιπωρία των ζώων και να διασφαλίζεται η ασφάλειά τους.
            
            
               3.   Οι εγκαταστάσεις που αναφέρονται στην παράγραφο 1 στοιχεία α), β), γ), ε) και στ) αποτελούν ολοκληρωμένη και ενιαία μονάδα εργασίας.
            
            
               4.   Οι εγκαταστάσεις που αναφέρονται στην παράγραφο 1 δεν χρησιμοποιούνται για τη διενέργεια επίσημων ελέγχων και άλλων επίσημων δραστηριοτήτων σε φορτία ζώων για ενδοενωσιακές ανταλλαγές.
               Οι εγκαταστάσεις που αναφέρονται στην παράγραφο 1 δύνανται να χρησιμοποιούνται για τη διενέργεια επίσημων ελέγχων και άλλων επίσημων δραστηριοτήτων σε φορτία ζώων που προορίζονται για εξαγωγή από την Ένωση ή που μετακινούνται από ένα από τα εδάφη που απαριθμούνται στο παράρτημα I του κανονισμού (ΕΕ) 2017/625 σε άλλο έδαφος που περιλαμβάνεται στο παράρτημα I του κανονισμού (ΕΕ) 2017/625, έπειτα από διέλευση από το έδαφος τρίτης χώρας, εφόσον πληρούνται οι ακόλουθες προϋποθέσεις:
               
                           α)
                        
                        
                           οι αρμόδιες αρχές διενεργούν εκτίμηση κινδύνου για τους συνοριακούς σταθμούς ελέγχου, η οποία καταδεικνύει τον τρόπο με τον οποίο μπορεί να εξασφαλιστεί η αποφυγή της διασταυρούμενης επιμόλυνσης και εφαρμόζουν τα μέτρα που προσδιορίζονται στην εκτίμηση κινδύνου για την πρόληψη της εν λόγω διασταυρούμενης επιμόλυνσης· και
                        
                     
                           β)
                        
                        
                           οι αρμόδιες αρχές διασφαλίζουν έναν χρονικό διαχωρισμό μεταξύ του χειρισμού των φορτίων ζώων που προορίζονται για εξαγωγή από την Ένωση ή των αποστολών που μετακινούνται από ένα από τα εδάφη που απαριθμούνται στο παράρτημα I του κανονισμού (ΕΕ) 2017/625 προς άλλο έδαφος που απαριθμείται στο παράρτημα I του κανονισμού (ΕΕ) 2017/625, αφού διέλθουν από το έδαφος τρίτης χώρας, και οποιωνδήποτε άλλων φορτίων ζώων που εισέρχονται στην Ένωση. Κατά τη διάρκεια της περιόδου που μεσολαβεί λόγω του χρονικού διαχωρισμού, οι εγκαταστάσεις που χρησιμοποιούνται για τον χειρισμό των φορτίων ζώων καθαρίζονται και απολυμαίνονται.
                        
                     
            
               5.   Οι εγκαταστάσεις που αναφέρονται στην παράγραφο 1 στοιχεία β), γ), ε) και στ) δεν χρησιμοποιούνται από κοινού για τις κατηγορίες εμπορευμάτων που αναφέρονται στο άρθρο 47 παράγραφος 1 του κανονισμού (ΕΕ) 2017/625.
            
         
         
            Άρθρο 6
            Συνοριακοί σταθμοί ελέγχου που ορίζονται για κατηγορίες προϊόντων ζωικής προέλευσης, ζωικά υποπροϊόντα, ζωικό αναπαραγωγικό υλικό, σύνθετα προϊόντα και σανό και άχυρο
            
               1.   Πέραν των απαιτήσεων των άρθρων 3 και 4, οι συνοριακοί σταθμοί ελέγχου που έχουν οριστεί για τις κατηγορίες εμπορευμάτων που αναφέρονται στο άρθρο 47 παράγραφος 1 στοιχείο β) του κανονισμού (ΕΕ) 2017/625:
               
                           α)
                        
                        
                           διαθέτουν αίθουσες επιθεώρησης που αναφέρονται στο άρθρο 3 παράγραφος 1 στοιχείο β) εξοπλισμένες με εγκαταστάσεις για τη διατήρηση, όπου είναι αναγκαίο, ενός περιβάλλοντος ελεγχόμενης θερμοκρασίας·
                        
                     
                           β)
                        
                        
                           όταν έχουν οριστεί για κατηγορίες προϊόντων υπό ψύξη, κατεψυγμένων και υπό θερμοκρασία περιβάλλοντος, μπορούν να αποθηκεύουν ταυτόχρονα τα εν λόγω εμπορεύματα σε κάθε κατάλληλη κατηγορία θερμοκρασίας, εν αναμονή των αποτελεσμάτων της εργαστηριακής ανάλυσης, των δοκιμών ή της διάγνωσης, ή εν αναμονή του αποτελέσματος των ελέγχων της αρμόδιας αρχής· και
                        
                     
                           γ)
                        
                        
                           διαθέτουν αποδυτήρια.
                        
                     
            
               2.   Οι εγκαταστάσεις που αναφέρονται στην παράγραφο 1 αποτελούν ολοκληρωμένη και ενιαία μονάδα εργασίας.
            
            
               3.   Οι εγκαταστάσεις που αναφέρονται στην παράγραφο 1 δεν χρησιμοποιούνται για τη διενέργεια επίσημων ελέγχων και άλλων επίσημων δραστηριοτήτων σε φορτία εμπορευμάτων για ενδοενωσιακές ανταλλαγές.
               Οι εγκαταστάσεις που αναφέρονται στην παράγραφο 1 δύνανται να χρησιμοποιούνται για τη διενέργεια επίσημων ελέγχων και άλλων επίσημων δραστηριοτήτων σε φορτία εμπορευμάτων που προορίζονται για εξαγωγή από την Ένωση ή που μετακινούνται από ένα από τα εδάφη που απαριθμούνται στο παράρτημα I του κανονισμού (ΕΕ) 2017/625 σε άλλο έδαφος που περιλαμβάνεται στο παράρτημα I του κανονισμού (ΕΕ) 2017/625, έπειτα από διέλευση από το έδαφος τρίτης χώρας, εφόσον πληρούνται οι ακόλουθες προϋποθέσεις:
               
                           α)
                        
                        
                           οι αρμόδιες αρχές διενεργούν αξιολόγηση κινδύνου για τους συνοριακούς σταθμούς ελέγχου, η οποία καταδεικνύει τον τρόπο με τον οποίο μπορεί να εξασφαλιστεί η αποφυγή της διασταυρούμενης επιμόλυνσης και εφαρμόζουν τα μέτρα που προσδιορίζονται στην αξιολόγηση κινδύνου για την πρόληψη της εν λόγω διασταυρούμενης επιμόλυνσης· και
                        
                     
                           β)
                        
                        
                           οι αρμόδιες αρχές διασφαλίζουν ένα χρονικό διαχωρισμό μεταξύ του χειρισμού των φορτίων των εμπορευμάτων που προορίζονται για εξαγωγή από την Ένωση ή των φορτίων που μεταφέρονται από ένα από τα εδάφη που απαριθμούνται στο παράρτημα I του κανονισμού (ΕΕ) 2017/625 σε άλλο έδαφος που περιλαμβάνεται στο παράρτημα I του κανονισμού (ΕΕ) 2017/625, αφού διέλθουν από το έδαφος τρίτης χώρας, και οποιωνδήποτε άλλων φορτίων εμπορευμάτων που εισέρχονται στην Ένωση. Κατά τη διάρκεια της περιόδου που μεσολαβεί λόγω του χρονικού διαχωρισμού, οι εγκαταστάσεις που χρησιμοποιούνται για τον χειρισμό των φορτίων εμπορευμάτων καθαρίζονται και απολυμαίνονται.
                        
                     
            
               4.   Οι απαιτήσεις που αναφέρονται στις παραγράφους 1, 2 και 3 δεν ισχύουν για τη διενέργεια επίσημων ελέγχων και άλλων επίσημων δραστηριοτήτων σε υγρά χύδην ζωικής προέλευσης και μη ζωικής προέλευσης.
            
            
               5.   Ζωντανοί βάτραχοι, ζώντα ψάρια και ζώντα ασπόνδυλα που προορίζονται για κατανάλωση από τον άνθρωπο, καθώς και τα αυγά για επώαση και τα δολώματα αλιείας μπορούν να επιθεωρούνται στους συνοριακούς σταθμούς ελέγχου, οι οποίοι έχουν οριστεί για τις κατηγορίες εμπορευμάτων που αναφέρονται στο άρθρο 47 παράγραφος 1 στοιχείο β) του κανονισμού (ΕΕ) 2017/625.
            
         
         ΚΕΦΑΛΑΙΟ III
         
            
               Κατάλογοι των συνοριακών σταθμών ελέγχου και των σημείων ελέγχου
            
         
         
            Άρθρο 7
            Μορφή, κατηγορίες, συντομογραφίες και άλλες πληροφορίες για τον κατάλογο συνοριακών σταθμών ελέγχου και σημείων ελέγχου
            
               1.   Τα κράτη μέλη χρησιμοποιούν τη μορφή που ορίζεται στο παράρτημα I για την παροχή των πληροφοριών που αναφέρονται στο άρθρο 60 παράγραφος 1 του κανονισμού (ΕΕ) 2017/625.
            
            
               2.   Κατά την κατάρτιση των καταλόγων των συνοριακών σταθμών ελέγχου που αναφέρονται στο άρθρο 60 παράγραφος 1 του κανονισμού (ΕΕ) 2017/625 και των καταλόγων των σημείων ελέγχου, σύμφωνα με το άρθρο 53 παράγραφος 2 του κανονισμού (ΕΕ) 2017/625, τα κράτη μέλη χρησιμοποιούν τις συντομογραφίες και τις προδιαγραφές που καθορίζονται στο παράρτημα II.
            
            
               3.   Οι κατάλογοι των συνοριακών σημείων ελέγχου και των σημείων ελέγχου συνοδεύονται από επεξηγηματική σημείωση η οποία περιέχει τις συντομογραφίες και τις προδιαγραφές που ορίζονται στο παράρτημα II.
            
         
         ΚΕΦΑΛΑΙΟ IV
         
            
               Κέντρα επιθεώρησης
            
         
         
            Άρθρο 8
            Απαιτήσεις για τα κέντρα επιθεώρησης
            
               1.   Οι συνοριακοί σταθμοί ελέγχου μπορούν να περιλαμβάνουν ένα ή περισσότερα κέντρα επιθεώρησης για τη διενέργεια, κατά περίπτωση, επίσημων ελέγχων και άλλων επίσημων δραστηριοτήτων σχετικά με τις κατηγορίες ζώων και αγαθών, που εμπίπτουν στο πεδίο εφαρμογής του ορισμού του συνοριακού σταθμού ελέγχου.
            
            
               2.   Τα κέντρα επιθεώρησης συμμορφώνονται με τις ελάχιστες απαιτήσεις για τους συνοριακούς σταθμούς ελέγχου, που ορίζονται στο άρθρο 64 παράγραφος 3 του κανονισμού (ΕΕ) 2017/625 και τους λεπτομερείς κανόνες σχετικά με τις ελάχιστες απαιτήσεις του παρόντος κανονισμού.
               Οι απαιτήσεις του άρθρου 64 παράγραφος 3 στοιχείο στ) του κανονισμού (ΕΕ) 2017/625 δεν εφαρμόζονται στα κέντρα επιθεώρησης που έχουν πρόσβαση στην τεχνολογία και τον εξοπλισμό για τη λειτουργία του συστήματος διαχείρισης πληροφοριών για τους επίσημους ελέγχους (IMSOC) που αναφέρονται στο άρθρο 131 του εν λόγω κανονισμού και σε άλλα μηχανογραφικών συστημάτων διαχείρισης πληροφοριών που είναι διαθέσιμα σε άλλη εγκατάσταση του ίδιου συνοριακού σταθμού ελέγχου.
            
            
               3.   Τα κέντρα επιθεώρησης πρέπει να είναι:
               
                           α)
                        
                        
                           υπό την ευθύνη της ίδιας τελωνειακής αρχής του συνοριακού σταθμού ελέγχου· και
                        
                     
                           β)
                        
                        
                           υπό τον έλεγχο της αρμόδιας αρχής του συνοριακού σταθμού ελέγχου.
                        
                     
            
               4.   Όταν τα κράτη μέλη κοινοποιούν στην Επιτροπή τον ορισμό συνοριακού σταθμού ελέγχου σύμφωνα με το άρθρο 59 του κανονισμού (ΕΕ) 2017/625, υποβάλλουν επίσης στην Επιτροπή όλες τις σχετικές πληροφορίες που αφορούν τα κέντρα επιθεώρησης που είναι εγκατεστημένα στο πλαίσιο του εν λόγω συνοριακού σταθμού ελέγχου.
            
            
               5.   Τα κράτη μέλη αναφέρουν κάθε κέντρο επιθεώρησης μαζί με τον αντίστοιχο συνοριακό σταθμό ελέγχου που ορίζεται σύμφωνα με το άρθρο 59 του κανονισμού (ΕΕ) 2017/625, σύμφωνα με το υπόδειγμα του παραρτήματος I. Οι πληροφορίες αυτές προσδιορίζουν επίσης τις κατηγορίες ζώων και αγαθών που ελέγχονται σε κέντρα επιθεώρησης σύμφωνα με το άρθρο 7.
            
            
               6.   Τα κράτη μέλη αφαιρούν τα κέντρα επιθεώρησης από τον κατάλογο που αναφέρεται στην παράγραφο 5 από τη στιγμή που παύουν να συμμορφώνονται με τις παραγράφους 2 και 3, και ενημερώνουν την Επιτροπή σχετικά με την αφαίρεση και τους λόγους της απόφασης αυτής.
            
         
         
            Άρθρο 9
            Καταργήσεις
            Οι αποφάσεις 2001/812/ΕΚ και 2009/821/ΕΚ της Επιτροπής και η οδηγία 98/22/ΕΚ της Επιτροπής καταργούνται από την 14η Δεκεμβρίου 2019.
         
         
            Άρθρο 10
            Έναρξη ισχύος και ημερομηνία εφαρμογής
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 14 Δεκεμβρίου 2019.
            Ωστόσο, όσον αφορά τους συνοριακούς σταθμούς ελέγχου που έχουν οριστεί για τα εμπορεύματα που αναφέρονται στο άρθρο 47 παράγραφος 1 στοιχείο γ) του κανονισμού (ΕΕ) 2017/625 σύμφωνα με το άρθρο 59 παράγραφος 1 του εν λόγω κανονισμού και δεν διαθέτουν, κατά την ημερομηνία έναρξης ισχύος του παρόντος κανονισμού, χώρους ή αίθουσες για την εκφόρτωση που καλύπτονται από οροφή, η δεύτερη φράση του άρθρου 3 παράγραφος 1 στοιχείο α) και το άρθρο 3 παράγραφος 3 εφαρμόζονται από την 14η Δεκεμβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Ιουνίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 93 της 7.4.2017, σ. 3.
         
            (2)  Απόφαση 2001/812/ΕΚ της Επιτροπής, της 21ης Νοεμβρίου 2001, που προβλέπει τις διατάξεις έγκρισης των μεθοριακών σταθμών επιθεώρησης που είναι υπεύθυνοι για τους κτηνιατρικούς ελέγχους όσον αφορά τα προϊόντα που εισάγονται στην Κοινότητα από τρίτες χώρες (ΕΕ L 306 της 23.11.2001, σ. 28).
         
            (3)  Οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (ΕΕ L 24 της 30.1.1998, σ. 9).
         
            (4)  Απόφαση 2009/821/ΕΚ της Επιτροπής, της 28ης Σεπτεμβρίου 2009, για την κατάρτιση καταλόγου εγκεκριμένων συνοριακών σταθμών ελέγχου, τη θέσπιση ορισμένων κανόνων σχετικά με τους ελέγχους που διενεργούνται από τους εμπειρογνώμονες κτηνιάτρους της Επιτροπής και τη θέσπιση των κτηνιατρικών μονάδων στο Traces (ΕΕ L 296 της 12.11.2009, σ. 1).
         
            (5)  Οδηγία 98/22/ΕΚ της Επιτροπής, της 15ης Απριλίου 1998, για τον καθορισμό των ελάχιστων όρων για τη διενέργεια φυτοϋγειονομικών ελέγχων στην Κοινότητα σε φυτά, φυτικά προϊόντα ή άλλα αντικείμενα που προέρχονται από τρίτες χώρες σε σταθμούς επιθεώρησης διαφορετικούς από εκείνους του τόπου προορισμού (ΕΕ L 126 της 28.4.1998, σ. 26).
         
            (6)  Οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (ΕΕ L 169 της 10.7.2000, σ. 1).
         
            (7)  Οδηγία 2004/68/ΕΚ του Συμβουλίου, της 26ης Απριλίου 2004, σχετικά με τον καθορισμό κανόνων υγειονομικού ελέγχου για την εισαγωγή στην Κοινότητα και τη διαμετακόμιση μέσω αυτής ορισμένων ζώντων οπληφόρων ζώων, για την τροποποίηση των οδηγιών 90/426/ΕΟΚ και 92/65/ΕΟΚ και για την κατάργηση της οδηγίας 72/462/ΕΟΚ (ΕΕ L 139 της 30.4.2004, σ. 321).
         
            (8)  Οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (ΕΕ L 192 της 23.7.2010, σ. 1).
      
      
         
            ΠΑΡΑΡΤΗΜΑ I
            
               Μορφότυπο των καταλόγων των συνοριακών σταθμών ελέγχου
            
            
                        
                           1
                        
                     
                     
                        
                           2
                        
                     
                     
                        
                           3
                        
                     
                     
                        
                           4
                        
                     
                     
                        
                           5
                        
                     
                     
                        
                           6
                        
                     
                     
                        
                           7
                        
                     
                  
                        
                           Συνοριακός σταθμός ελέγχου
                        
                     
                     
                        
                           Στοιχεία επικοινωνίας
                        
                     
                     
                        
                           Κωδικός TRACES
                        
                     
                     
                        
                           Είδος μεταφοράς
                        
                     
                     
                        
                           Κέντρα επιθεώρησης
                        
                     
                     
                        
                           Κατηγορίες ζώων και αγαθών και προδιαγραφές
                        
                     
                     
                        
                           Πρόσθετες προδιαγραφές σχετικά με το πεδίο εφαρμογής του ορισμού
                        
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
                         
                     
                     
                         
                     
                     
                         
                     
                  
               
            
               Μορφότυπο των καταλόγων των σημείων ελέγχου
            
            
                        
                           1
                        
                     
                     
                        
                           2
                        
                     
                     
                        
                           3
                        
                     
                     
                        
                           6
                        
                     
                     
                        
                           7
                        
                     
                  
                        
                           Σημείο ελέγχου
                        
                     
                     
                        
                           Στοιχεία επικοινωνίας
                        
                     
                     
                        
                           Κωδικός TRACES
                        
                     
                     
                        
                           Κατηγορίες ζώων και αγαθών και προδιαγραφές
                        
                     
                     
                        
                           Πρόσθετες προδιαγραφές σχετικά με το πεδίο εφαρμογής του ορισμού
                        
                     
                  
                         
                     
                     
                         
                     
                     
                         
                     
                     
                         
                     
                     
                         
                     
                  
                         
                     
                     
                         
                     
                  
                         
                     
                     
                         
                     
                  
      
      
         
            ΠΑΡΑΡΤΗΜΑ II
            
               Αριθ. πεδίου 1: Συνοριακός σταθμός ελέγχου (ΣΣΕ)/Σημείο ελέγχου (ΣΕ)
            
            Ονομασία του ΣΣΕ/ΣΕ
            
               Αριθ. πεδίου. 2: Στοιχεία επικοινωνίας των ΣΣΕ και ΣΕ
            
            Πλήρης διεύθυνση
            ηλεκτρονική διεύθυνση
            αριθμός τηλεφώνου
            Ώρες λειτουργίας (υποχρεωτικό μόνο για τον ΣΣΕ)
            Δικτυακός τόπος (υποχρεωτικό μόνο για τον ΣΣΕ)
            
               Αριθ. πεδίου. 3:
            
            Καθορισμένος κωδικός TRACES
            
               Αριθ. πεδίου. 4: Τύπος μεταφοράς του ΣΣΕ
            
            
                        A
                     
                     
                        =
                     
                     
                        Αερολιμένας
                     
                  
                        Σ
                     
                     
                        =
                     
                     
                        Σιδηροδρομικός σταθμός
                     
                  
                        Λ
                     
                     
                        =
                     
                     
                        Λιμένας
                     
                  
                        Σ
                     
                     
                        =
                     
                     
                        Σταθμός οδικού ελέγχου
                     
                  
               Αριθ. πεδίου. 5: Κέντρα επιθεώρησης
            
            (Να σημειωθεί ότι περισσότερα κέντρα επιθεώρησης δύνανται να βρίσκονται μέσα σε έναν ΣΣΕ)
            Ονομασία του κέντρου επιθεώρησης
            Διεύθυνση και στοιχεία επικοινωνίας
            
               Αριθ. πεδίου. 6: ΣΣΕ και ΣΕ
            
            Κατηγορίες ζώων και αγαθών και προδιαγραφές
            
               Αριθ. πεδίου. 7: ΣΣΕ και ΣΕ
            
            Πρόσθετες προδιαγραφές σχετικά με το πεδίο εφαρμογής του ορισμού: ελεύθερο κείμενο για την παροχή συμπληρωματικών προδιαγραφών (1)
            
               Συντομογραφίες και προδιαγραφές που ισχύουν για τις κατηγορίες ζώων και αγαθών για τις οποίες ορίζονται οι ΣΣΕ/ΣΕ, συμπεριλαμβανομένων των κέντρων επιθεώρησης, κατά περίπτωση
            
            
               α)   Για τα ζώα που αναφέρονται στο άρθρο 47 παράγραφος 1 στοιχείο α) του κανονισμού (ΕΕ) 2017/625
            
            
                        
                           Συντομογραφίες
                        
                     
                  
                        LA
                     
                     
                        Ζώντα ζώα
                     
                  
                        -U
                     
                     
                        Οπληφόρα πλην των καταχωρισμένων ιπποειδών
                     
                  
                        -E
                     
                     
                        Καταχωρισμένα ιπποειδή
                     
                  
                        -O
                     
                     
                        Άλλα ζώα εκτός των οπληφόρων (η συντομογραφία αυτή περιλαμβάνει τα οπληφόρα ζωολογικών κήπων)
                     
                  
               
            
                        
                           Προδιαγραφές
                        
                     
                  
                        (*)
                     
                     
                        Αναστολή του ορισμού συνοριακών σταθμών ελέγχου (ΣΣΕ) και σταθμών ελέγχου (ΣΕ), όπως αναφέρεται στο άρθρο 63 του κανονισμού (ΕΕ) 2017/625
                     
                  
                        (1)
                     
                     
                        Βλέπε πρόσθετες προδιαγραφές στο πεδίο 7
                     
                  
               β)   Για τα προϊόντα ζωικής προέλευσης, τα σύνθετα προϊόντα, το ζωικό αναπαραγωγικό υλικό, τα ζωικά υποπροϊόντα, το σανό και άχυρο που αναφέρονται στο άρθρο 47 παράγραφος 1 στοιχείο β) του κανονισμού (ΕΕ) 2017/625 ή που καλύπτονται από τις προϋποθέσεις ή τα μέτρα που αναφέρονται στο άρθρο 47 παράγραφος 1 στοιχείο δ), ε) ή στ) του κανονισμού (ΕΕ) 2017/625
            
            
                        
                           Συντομογραφίες
                        
                     
                  
                        POA
                     
                     
                        Προϊόντα ζωικής προέλευσης, σύνθετα προϊόντα, ζωικό αναπαραγωγικό υλικό, ζωικά υποπροϊόντα, σανό και άχυρο
                     
                  
                        -HC
                     
                     
                        Προϊόντα που προορίζονται για κατανάλωση από τον άνθρωπο
                     
                  
                        -NHC
                     
                     
                        Προϊόντα που δεν προορίζονται για κατανάλωση από τον άνθρωπο
                     
                  
                        -NT
                     
                     
                        Καμία απαίτηση θερμοκρασίας
                     
                  
                        -T
                     
                     
                        Προϊόντα κατεψυγμένα/απλής ψύξης
                     
                  
                        -T(FR)
                     
                     
                        Κατεψυγμένα προϊόντα
                     
                  
                        -T(CH)
                     
                     
                        Προϊόντα απλής ψύξης
                     
                  
               
            
                        
                           Προδιαγραφές
                        
                     
                  
                        (*)
                     
                     
                        Αναστολή του ορισμού συνοριακών σταθμών ελέγχου (ΣΣΕ) και σταθμών ελέγχου (ΣΕ), όπως αναφέρεται στο άρθρο 63 του κανονισμού (ΕΕ) 2017/625
                     
                  
                        (1)
                     
                     
                        Βλέπε πρόσθετες προδιαγραφές στο πεδίο 7
                     
                  
                        (2)
                     
                     
                        Μόνο συσκευασμένα προϊόντα
                     
                  
                        (3)
                     
                     
                        Μόνο προϊόντα αλιείας
                     
                  
                        (4)
                     
                     
                        Μόνο υγρά χύδην
                     
                  
               γ)   Για φυτά, φυτικά προϊόντα και άλλα αντικείμενα που αναφέρονται στο άρθρο 47 παράγραφος 1 στοιχείο γ) του κανονισμού (ΕΕ) 2017/625
            
            
                        
                           Συντομογραφίες
                        
                     
                  
                        P
                     
                     
                        Φυτά
                     
                  
                        PP
                     
                     
                        Φυτικά προϊόντα
                     
                  
                        PP(WP)
                     
                     
                        Ξύλο και προϊόντα από ξύλο
                     
                  
                        OO
                     
                     
                        Λοιπά αντικείμενα
                     
                  
               
            
                        
                           Προδιαγραφές
                        
                     
                  
                        (*)
                     
                     
                        Αναστολή του ορισμού συνοριακών σταθμών ελέγχου (ΣΣΕ) και σταθμών ελέγχου (ΣΕ), όπως αναφέρεται στο άρθρο 63 του κανονισμού (ΕΕ) 2017/625
                     
                  
                        (1)
                     
                     
                        Βλέπε πρόσθετες προδιαγραφές στο πεδίο 7
                     
                  
                         
                     
                     
                         
                     
                  
               δ)   Για εμπορεύματα μη ζωικής προέλευσης που αναφέρονται στο άρθρο 47 παράγραφος 1 στοιχείο δ), ε) ή στ) του κανονισμού (ΕΕ) 2017/625
            
            
                        
                           Συντομογραφίες
                        
                     
                  
                        PNAO
                     
                     
                        Προϊόντα μη ζωικής προέλευσης
                     
                  
                        -HC(food)
                     
                     
                        Τρόφιμα μη ζωικής προέλευσης που καλύπτονται από όρους ή μέτρα που αναφέρονται στο άρθρο 47 παράγραφος 1 στοιχείο δ), ε) ή στ) του κανονισμού (ΕΕ) 2017/625
                     
                  
                        -NHC(feed)
                     
                     
                        Ζωοτροφές μη ζωικής προέλευσης που καλύπτονται από όρους ή μέτρα που αναφέρονται στο άρθρο 47 παράγραφος 1 στοιχείο δ), ε) ή στ) του κανονισμού (ΕΕ) 2017/625
                     
                  
                        -NHC(other)
                     
                     
                        Προϊόντα μη ζωικής προέλευσης, που δεν είναι ούτε τρόφιμα ούτε ζωοτροφές
                     
                  
                        -NT
                     
                     
                        Καμία απαίτηση θερμοκρασίας
                     
                  
                        -T
                     
                     
                        Προϊόντα κατεψυγμένα/απλής ψύξης
                     
                  
                        -T(FR)
                     
                     
                        Κατεψυγμένα προϊόντα
                     
                  
                        -T(CH)
                     
                     
                        Προϊόντα απλής ψύξης
                     
                  
               
            
                        
                           Προδιαγραφές
                        
                     
                  
                        (*)
                     
                     
                        Αναστολή του ορισμού συνοριακών σταθμών ελέγχου (ΣΣΕ) και σταθμών ελέγχου (ΣΕ), όπως αναφέρεται στο άρθρο 63 του κανονισμού (ΕΕ) 2017/625
                     
                  
                        (1)
                     
                     
                        Βλέπε πρόσθετες προδιαγραφές στο πεδίο 7
                     
                  
                        (2)
                     
                     
                        Μόνο συσκευασμένα προϊόντα
                     
                  
                        (4)
                     
                     
                        Μόνο υγρά χύδην